घंटों खड़े होकर खाना बनाने से घुटने खराब, मेट्रो स्टेशनों पर पर्चे बांट किया प्रचार
पल्लवी सारस्वत नोएडा की रहनेवाली हैं। हाउस वाइफ के साथ आंत्रप्रेन्योर भी हैं। नोएडा में ही फूड डिलीवरी सर्विस चलाती हैं। महज कुछ हजार से शुरू कर आज उनका बिजनेस का टर्नओवर लाखों में पहुंच गया है।
मैं पल्लवी सारस्वत नोएडा की रहनेवाली हूं। हाउस वाइफ के साथ आंत्रप्रेन्योर हूं। फूड डिलीवरी सर्विस चलाती हूं। जैसे देश में आम गृहिणियां होती हैं वैसी ही हूं। बच्चों को संभालना, घर का काम करना, ससुराल की सारी जिम्मेदारियां निभाना। 
इन सबके साथ ही कुछ करने का माद्दा मन में पलता रहा, बढ़ता रहा। वो समय भी आ गया जब मैंने सक्सेसफुल वुमन बनकर दिखा दिया। 
दैनिक भास्कर की ‘ये मैं हूं’ सीरीज में आज मेरी कहानी, मेरे संघर्ष को जानिए कि कैसे घर के किचन से शुरुआत करके मैंने लाखों का टर्नओवर करने वाला बिजनेस खड़ा कर दिया।
खाना अच्छा बनाती हो, बिजनेस क्यों नहीं करती 
मुझे खाना बनाने का हमेशा से शौक रहा। जब यूट्यूब का चलन नहीं था, नामी-गिरामी शेफ नहीं होते थे, उन दिनों में भी मैं किचन में खूब एक्सपेरिमेंट किया करती।
हर सप्ताह कुछ न कुछ नया बनाती। राजमा-चावल, पनीर करी, पूरी-आलू करी, छोले-भटूरे, रायता जैसी डिश तो अक्सर बनाती, बीच-बीच में दूसरे राज्यों की या विदेशों की डिश भी ट्राई करती।
अपनी फ्रेंड्स को खिलाती तो वे उंगलियां चाटकर खातीं।
वो फोन कर पूछतीं कि आज क्या बना रही हो? खीर बनाती तो उसमें भी कई एक्सपेरिमेंट करती। साबूदाना और केसर की खीर तो वो बड़े चाव से खातीं।
मैं अपने बच्चों को लेकर नोएडा स्टेडियम जाती जहां वो टेनिस और बास्केट बॉल खेलते। इस दौरान मेरी कई फ्रेंड्स भी आतीं।
मैं उनके लिए कुछ न कुछ डिश ले जाती। तब वो फूड से जुड़े बिजनेस में उतरने के लिए मोटिवेट करतीं।
मैं उनसे कहती कि इतने बड़े-बड़े रेस्टोरेंट और होटल हैं फिर मेरा बिजनेस उनसे अलग कैसे होगा।
मुझे लगता कि हंसी-मजाक में ही वो ऐसा कह रहीं हैं। लेकिन हर बार वो मुझे यह कहकर उकसातीं कि अब तो तुम्हारे बच्चे भी बड़े हो गए हैं, तुम बिजनेस क्यों नहीं करती।
खबर में आगे बढ़ने से पहले एक पोल में अपनी राय देते चलें-
घर के किचन से शुरुआत की, 7-8 हजार रुपए का राशन खरीदा
इस तरह अपनी फ्रेंड्स की बातों में आकर घर के किचन से ही शुरुआत की। दिसंबर 2017 में 7-8 हजार रुपए का राशन खरीदा और काम शुरु किया।
हमने तय किया कि केवल ब्रेकफास्ट आइटम की ही डिलीवरी करेंगे। नोएडा में कई ऐसे लोग हैं जो बड़ी कंपनियों में काम करते हैं और उन्हें ब्रेकफास्ट बनाने का भी समय नहीं रहता।
यह सोच कर ही हमने अपने स्टार्टअप का नाम ‘ब्रेकफास्ट टाइम’ दिया। टैगलाइन दिया ‘ब्रेक योर फास्ट विथ ब्रेकफास्ट टाइम’।
खुशकिस्मत हूं कि पहले दिन से ही ऑर्डर आने लगे। मेरे और पति के फ्रेंड्स सर्किल में जो भी लोग थे, उन्हें अपने स्टार्टअप के बारे में बता दिया था। इस तरह कस्टमर्स मिलने लगे।
खुद से जगह-जगह पंफलेट बांटे, मेट्रो स्टेशनों पर खड़ी हुई 
मेरा खुद का स्टार्टअप था तो जी-जान से इसमें लग गई। पूरी स्ट्रैटजी बनाई कि कैसे अधिक से अधिक लोगों तक हमारी सर्विस का पता चल सके।
‘ब्रेकफास्ट टाइम’ के पर्चे आसपास की कॉलोनी, सोसाइटी में जाकर बांटे। खुद मेट्रो स्टेशनों के बाहर हाथों में पंफलेट लिए खड़ी हो जाती और आते-जाते लोगों को बांटती।
इन सब प्रयासों से मेरे स्टार्टअप ने क्लिक किया।
12-13 डॉक्टर बन गए रेगुलर कस्टमर्स 
जो लोग बाहर से आकर यहां काम करते हैं उन्हें घर का खाना नहीं मिलता। इसलिए मेरा प्रयास यही होता कि कस्टमर्स को जो भी खाना दूं, उसमें उन्हें घर जैसे खाने का स्वाद मिले।
इस तरह खाने का टेस्ट देखकर 12-13 डॉक्टर रेगुलर कस्टमर बन गए। ये डॉक्टर पास के ही मेट्रो अस्पताल में इंटर्नशिप कर रहे थे।
डॉक्टरों ने कहा कि उन्हें केवल ब्रेकफास्ट ही नहीं चाहिए बल्कि लंच और डिनर भी चाहिए।
तब हमने लंच और डिनर की भी डिलीवरी शुरू की।
ऑर्डर बढ़े तो किचन को शॉप में शिफ्ट किया
दो साल के अंदर आसपास की कॉलोनी और सोसाइटीज में सभी लोग ब्रेकफास्ट टाइम के बारे में जान गए। ऑर्डर बढ़ने लगे तो एक शॉप ली और उसे किचन में कन्वर्ट किया।
एक छोटा फ्रिज, एक छोटा बर्नर, एक बड़ा चूल्हा और कुछ बर्तन, बस यही किचन में था।
जब मैंने घर पर किचन की शुरुआत की तब केवल एक हेल्प मेरे साथ थी। लेकिन धीरे-धीरे अधिक लोगों की जरूरत बढ़ती गई। आज मेरे साथ 12 लोग हैं।
गर्व के साथ कह सकती हूं कि मैंने इतने लोगों को रोजगार दिया है। उनको रोजी-रोटी कमाने में मदद कर रही हूं।
हर दिन आ रहे 250 से 300 ऑर्डर 
2019 में मैंने ‘ब्रेकफास्ट टाइम’ को स्विगी और जोमैटो के साथ जोड़ा। इसका लाभ तत्काल दिखने लगा। ऑर्डर बढ़ते चले गए। आज 250 से 300 ऑर्डर हर दिन आते हैं।
यानी हर दिन 500 से 600 लोगों का खाना मेरी किचन से बनकर डिलीवर हो रहा है।
जो बिजनेस मैंने 7 हजार रुपए से शुरु किया था, वो अब 15 लाख रुपए महीने के टर्नओवर तक पहुंच गया है।
पहले खाना आसपास की सोसाइटीज में जाता था, अब 8-10 किमी दूर तक खाना जाता है। दिल्ली की कई कॉलोनीज और नोएडा के कई घरों में खाना जाता है।
कई बैचलर्स, वर्किंग गर्ल्स और स्टूडेंट्स मेरे किचन के दीवाने हैं।
8-10 घंटे खुद भी शॉप में काम करती, खड़े रहने से घुटने खराब हुए 
केवल स्टाफ के भरोसे अपने काम को कभी नहीं छोड़ा। किचन में हेल्प और दूसरे वर्कर्स के साथ खुद भी कुकिंग करती। सुबह 7 बजे किचन का काम शुरू होता और 2 से 2.30 बजे तक लगातार चलता। इस दौरान किचन में मैं 8 से 10 घंटे तक खड़ी होकर ही काम करती।
इसका असर मेरे घुटनों पर पड़ा। घुटनों के जॉइंट्स में कार्टिलेज की कई लेयर होती हैं। इनमें होने वाली खराबी को ‘मेनिसकस इंजरी’ कहते हैं। डेढ़-दो साल पहले घुटनों में तकलीफ बढ़ती गई।
घुटनों के दर्द, सूजन, सेंसेशन से परेशान रहने लगी।
तब इंडियन स्पाइनल इंजरीज सेंटर में सर्जरी करानी पड़ी। अभी कुछ दिन पहले ही सर्जरी कराई है।
सर्जरी से एक दिन पहले भी शॉप में करीब चार घंटे काम किया। पति ने कहा कि काम के जुनून में घुटने गंवा दिए, अब थोड़ा आराम करो। तब मैंने पति से कहा कि बॉर्डर पर अपनी सेना को खड़ा कर कमांडर पीछे हटता है…(ठहाका लगाते हुए)
कोविड के बाद लोगों को नॉर्मल खाने की डिलीवरी 
कोविड के पहले वेव के दौरान तीन महीने के लिए ब्रेकफास्ट टाइम को बंद करना पड़ा। जब इसका प्रकोप कम हुआ तो हमने फिर से खाने की डिलीवरी शुरु की।
तब बीमारियों से जूझ रहे लोगों को नॉर्मल खाना चाहिए था यानी दाल, चावल, सब्जी। हमने सामान्य खाने की डिलीवरी की। जो लोग जिस खाने का ऑर्डर करते उसे समय पर भेजवाती। यहां तक कि काढ़ा भी बनाकर भिजवाया।
होममेड भिंडी की सबसे अधिक मांग 
लोगों को घर के बने खाने का स्वाद चाहिए। सबसे अधिक होममेड भिंडी की डिमांड रहती है। प्याज और नींबू मिली भिंडी की सब्जी। कद्दू की खट्‌ठी-मीठी सब्जी, दाल कचौरी, आलू करी, रायता लोगों को खूब पसंद आता है।
पराठे की कई वैराइटी हमारे पास है। बथुआ, मेथी, स्प्राउट्स, मटर, गोभी, प्याज, मूली, सत्तू के पराठे। ये सब हमारी किचन में बनता है।
पोहा, साबूदाना कटलेट, इडली-सांभर, अप्पे, बेसन चीला, मूंग दाल का चीला, पनीर भुर्जी जैसी कई डिश हैं जो कस्टमर्स को बहुत पसंद आते हैं।सूजी का हलवा, साबूदाने की खीर या केसर की खीर चाहिए तो वो भी मिलती है। मेरा किचन वसुधैव कुटुंबकम और इंद्रधनुषी संस्कृति का सबसे बड़ा उदाहरण है।
मैं सिर्फ हेल्दी और टेस्टी फूड देने में विश्वास रखती हूं। कोई मिक्स मैच नहीं, कोई फास्ट फूड नहीं, देसी हूं, देसी खाना परोसती हूं। मैं फैमिली कॉम्बो फूड भी देती हूं।
मैथेमेटिक्स से एमए, इलेक्ट्रॉनिक्स में डिप्लोमा किया है 
मेरा जन्म जयपुर में हुआ लेकिन पली-बढ़ी अलीगढ़ में। पिता का इलेक्ट्रॉनिक्स आइटम्स का बिजनेस था।
मेरी मम्मी काफी पढ़ी-लिखी हैं। जिस जमाने में लोग अपनी लड़कियों को पढ़ने नहीं देते थे, उस जमाने में मम्मी ने ट्रिपल एमए किया।
वो स्कूल की प्रिंसिपल रहीं, अब रिटायर्ड हैं।
अलीगढ़ में पास ही एक कस्बे के स्कूल में वो पढ़ाने जातीं तब बच्चों को घर में अकेले छोड़ना पड़ता। घर और नौकरी को उन्होंने बखूबी बैलेंस किया। इस क्वालिटी को मैंने अपने जीवन में उतारा।
मेरी पढ़ाई-लिखाई अलीगढ़ से हुई। मैंने मैथेमैटिक्स से एमए किया और फिर इलेक्ट्रॉनिक्स में डिप्लोमा।
2005 में मेरी शादी हुई। दो बच्चे हुए, दोनों सिजेरियन। तब कई परेशानियों के साथ जीवन की गाड़ी चलती रही। बच्चों की देखरेख के चलते समय ही नहीं मिला कि नौकरी कर सकूं।
पति टेक्निकल आर्किटेक्ट हैं। जॉब की वजह से उन्हें इतना समय नहीं मिलता कि वो मेरे काम में सपोर्ट कर सकें। हालांकि सबसे ज्यादा मोरल सपोर्ट उनके पास से आती है। एक दूसरे के बिना हम कुछ भी नहीं। मेरे हर फैसले पर उनकी ‘हां होती है।